**विश्वव्यापी महामारीको रुपमा फैलिएको कोरोना भाइरस रोग (COVID-19) को रोकथाम, नियन्त्रण र व्यवस्थापनमा भएका मुख्य-मुख्य कार्यहरू**

1. विश्वव्यापी महामारीको रुपमा फैलिएको कोरोना भाइरस रोग (COVID-19) को रोकथाम, नियन्त्रण र व्यवस्थापनका लागि प्रदेश सरकारबाट गरिएका मुख्य मुख्य कार्यहरु देहाय बमोजिम खुलाई पठाईएको व्यहोरा अनुरोध छ।

२. माननीय मुख्यमन्त्रीज्यूको अध्यक्षतामा उच्चस्तरीय निर्देशक समिति गठन भै कोरना भाइरस रोकथाम, नियन्त्रण तथा व्यवस्थापनको कार्य भइरहेको छ ।

३. माननीय आर्थिक मामिला तथा योजना मन्त्रीज्यूको संयोजकत्वमा कोरोना भाइरस रोग (COVID–19) रोकथाम, नियन्त्रण तथा व्यवस्थापन सम्बन्धमा समन्वय समिति गठन गरी कार्य भइरहेको छ ।

४. प्रमुख सचिवको संयोजकत्वमा कोरोना भाइरस रोग (COVID–19) को रोकथाम तथा नियन्त्रण गर्ने सम्वन्धमा प्रदेशस्तरीय समन्वय समिति गठन गरी कार्य भइरहेको छ ।

५. सामाजिक विकास मन्त्रालय मातहत स्वास्थ्य क्षेत्रका प्राविधिक जनशक्ति सम्मिलित कार्य प्रकृति र क्षेत्र अनुसार छुट्टा छुट्टै १० वटा उप-समिति गठन गरी स्वास्थ्यकर्मी खटन पटनको कार्य गरिएको छ ।

६. प्रदेश सरकारले १५ करोड रूपैयाँको कोरोना भाइरस रोग (COVID–19) रोकथाम, नियन्त्रण तथा उपचार कोष खडा गरेको र सो कोषमा स्वैच्छिक रूपमा रकम जम्मा गर्न आव्हान गरिएकोमा बिभिन्‍न संघसंस्थाबाट रकम जम्मा गर्ने कार्य जारी रहेको छ। त्यसैगरी, प्रदेश सरकारले उक्त कोष सञ्‍चालन कार्यविधि बनाई कार्यान्वयनमा ल्याएको छ।

७. पोखरा स्वास्थ्य विज्ञान प्रतिष्ठानको पश्चिमाञ्चल क्षेत्रीय अस्पताल पोखरालाई आइसोलेशन तथा डेडिकेटेड अस्पतालको रुपमा तोकी कोरोना भाइरस रोग (COVID–19) को उपचार गर्न नेपाल सरकारको निर्णय बमोजिम कार्य अगाडि बढाइएको छ ।

८. पोखराको पृथ्वी चोकस्थित चरक मेमोरियल अस्पताललाई आइसोलेशन तथा डेडिकेटेड अस्पताल तोकी कोरोना भाइरस रोग (COVID–19) को उपचार गर्न आवश्यकता अनुसार प्रयोग गर्न सकिने गरी तयारी अवस्थामा राखिएको छ।

९. कोरोना भाइरस रोग (COVID–19) को उपचार गर्न आइसोलेशन तथा डेडिकेटेड अस्पतालको रुपमा आवश्यकता अनुसार प्रयोग गर्न सकिने गरी शिसुवा सामुदायिक अस्पताललाई तयारी अवस्थामा राख्‍ने निर्णय गरिएको छ।

10. ११ वटै जिल्लाका अस्पताललाई कोरोना भाइरस रोग (COVID–19) को रोकथाम, नियन्त्रण तथा उपचारको व्यवस्था गर्न आवश्यक निर्देशन दिइएको र सोको व्यवस्था मिलाउन आवश्यक बजेट निकासा दिइएको छ ।

११. प्रदेशभर खाद्यान्न तथा दैनिक उपभोग्य सामग्रीको सर्वसुलभ र सहज आपूर्ति व्यवस्था मिलाउन माननीय उद्योग, पर्यटन, वन तथा वातावरण मन्त्रीको संयोजकत्वमा प्रदेशस्तरीय, प्रमुख जिल्ला अधिकारीको संयोजकत्वमा जिल्लास्तरीय र सम्बन्धित स्थानीय तहको प्रमुख/अध्यक्षको संयोजकत्वमा स्थानीय तहस्तरीय अत्यावश्यक दैनिक उपभोग्य सामग्री आपूर्ति तथा अनुगमन समितिहरू गठन गरी कार्य अगाडि बढाइएको छ।

१२. कोरोना भाइरस रोग (COVID–19) को सम्वन्धमा Information Desk खडा गरी सूचना संकलन र प्रवाह गर्ने गरिएको छ ।

१३. कोरोना भाइरस रोग (COVID–19) नियन्त्रण, रोकथाम तथा व्यवस्थापन गर्न आवश्यक पर्ने नेपाल सरकारबाट स्वीकृत मापदण्ड बमोजिमको क्वारेण्टाइन व्यवस्थापन र संचालन गर्न ११ वटै जिल्लाका स्थानीय तहहरुलाई लेखी पठाइएको छ।

१४. कोरोना भाइरस रोग (COVID–19) नियन्त्रण, रोकथाम तथा व्यवस्थापन गर्ने सिलसिलामा प्रदेश अन्तर्गतका कृषि तालिम केन्द्र, मालेपाटन, स्वास्थ्य तालिम केन्द्र, रामघाट र शिक्षा तालिम केन्द्रहरुमा क्वारेन्टाइन सञ्चालन गर्न तयारी अवस्थामा राखिएको छ ।

१५. कोरोना भाइरस रोग (COVID–19) नियन्त्रण, रोकथाम तथा व्यवस्थापन सम्वन्धमा Hello Doctor (Toll Free Number १०९२) सेवा सञ्चालन गरी स्वास्थ्य परामर्श दिने व्यवस्था मिलाइएको छ ।

१६. मुख्यमन्त्री तथा मन्त्रिपरिषद्को कार्यालयमा माननीय मुख्यमन्त्रीज्यूको प्रत्यक्ष नियन्त्रणमा सञ्चालित हेलो मुख्यमन्त्री कक्ष र एक्सन रुमबाट कोरोना भाइरस रोग (COVID–19) नियन्त्रण, रोकथाम तथा व्यवस्थापन सम्वन्धमा सर्वसाधारण नागरिकबाट प्राप्त गुनासा तथा सुझाव सम्बोधन गर्ने गरिएको छ ।

१७. मिति २०७६/१२/१८ को प्रदेश सरकार, मन्त्रिपरिषद्को निर्णय अनुसार प्रदेश सरकारले दैनिक रुपमा ज्यालादारी गरी जीवन गुजारा गर्ने व्यक्तिहरुका लागि राहत प्याकेज उपलब्ध गराउन यस प्रदेश अन्तर्गतका स्थानीय तहहरु पोखरा महानगरपालिकालाई एक करोड रुपैयां, २६ वटै नगरपालिकालाई प्रति नगरपालिका दश लाख रुपैयाका दरले र ५८ वटै गाउँपालिकाहरुलाई प्रति गाउँपालिका पाँच लाख रुपैयाका दरले जम्मा छ करोड पचास लाख रुपैयां उपलब्ध गराइसकिएको छ।

१८. मिति २०७६/१२/२२ को प्रदेश सरकार, मन्त्रिपरिषद को बैठकबाट देहाय बमोजिम निर्णय भएको:

(क) कोरोना भाईरस रोग (कोभिड-१९) को रोकथाम, नियन्त्रण तथा उपचारको सम्वन्धमा कर्मचारीलाई तयारी हालतमा राख्नुपर्ने भएको हुँदा सामाजिक विकास मन्त्रालय तथा मातहतका निकाय एवं स्वास्थ्य सेवासँग आवद्ध निकायका कर्मचारी (स्वास्थ्यकर्मी, प्रशासनिक, प्राविधिक तथा अन्य कर्मचारीहरु समेत) का सुत्केरी बिदा तथा किरिया विदा बाहेकका अन्य विदा स्वीकृत नगर्ने, स्वीकृत भई सकेका विदा समेत रद्द गरी त्यस्ता कर्मचारीलाई तयारी हालतमा राख्ने र अर्को आदेश नभएसम्मको लागि स्वास्थ्य सेवासँग आवद्ध कर्मचारीहरुको राजिनामा समेत स्वीकृत नगर्न सामाजिक विकास मन्त्रालयलाई निर्देशन दिने।

(ख) कोभिड-१९ रोगको रोकथाम, नियन्त्रण तथा उपचारको सम्वन्धमा आवश्यक पर्ने सामग्री, औषधी तथा उपकरण प्रतिस्पर्धाको आधारमा तत्काल खरिद गर्ने व्यवस्था सामाजिक विकास मन्त्रालयले मिलाउने र निर्धारित अवधिभित्र प्रतिस्पर्धाको आधारमा पर्याप्त सामग्री, औषधी तथा उपकरण आपूर्ति हुन नसकेमा नेपाल सरकारको स्वास्थ्य तथा जनसंख्या मन्त्रालय तथा अन्य सम्वद्ध निकायसँग आवश्यक समन्वय गरी सहज आपूर्तिको व्यवस्था मिलाउने।

(ग) निजी क्षेत्र, सामुदायिक क्षेत्र वा विश्‍व विद्यालय वा शैक्षिक क्षेत्र अन्तर्गत सञ्चालित अस्पताल तथा स्वास्थ्य संस्थालाई कोभिड-१९ रोगको रोकथाम, नियन्त्रण तथा उपचारको कार्यमा तयारी अवस्थामा राख्ने तथा त्यस्ता अस्पताल तथा संस्थामा कार्यरत कर्मचारी (स्वास्थ्यकर्मी, प्रशासनिक, प्राविधिक तथा अन्य कर्मचारीहरु समेत) का सुत्केरी विदा र किरीया विदा वाहेकका अन्य विदा स्वीकृत नगर्न, स्वीकृत भई सकेका विदा समेत रद्द गरी कर्मचारीलाई तयारी हालतमा राख्‍न र राजीनामा समेत स्वीकृत नगर्नलाई संक्रामक रोग ऐन, २०२० को अधिकार प्रयोग गरी स्थानीय प्रशासनले सम्वन्धित अस्पताल प्रशासन तथा सञ्चालकलाई निर्देशन दिने र सोको जानकारी मुख्यमन्त्री तथा मन्त्रिपरिषद्को कार्यालयलाई समेत गराउने।

(घ) कोभिड-१९ रोगको रोकथाम, नियन्त्रण तथा उपचारको काममा खटाइएका सरकारी निकाय, निजी वा सामुदायिक क्षेत्रका वा विश्‍वविद्यालय वा अन्य शैक्षिक क्षेत्रका कर्मचारीहरुले २४ घण्टाभित्र अनिवार्य रुपमा आ-आफ्नो जिम्मेवारी सम्हाल्न जाने गरी सामाजिक विकास मन्त्रालयले मातहतका निकायलाई निर्देशन दिने र सोको जानकारी मुख्यमन्त्री तथा मन्त्रिपरिषद्को कार्यालयलाई दिने।

(ङ) प्रदेश सरकार अन्तर्गतका मन्त्रालय तथा सबै कार्यालयका प्रमुखहरु अनिवार्य रुपमा मन्त्रालय तथा कार्यालयमा हाजिर हुन तथा अन्य कर्मचारीहरुलाई जुनसुकै बखत कार्यालयमा उपस्थित हुने व्यवस्था मिलाउन प्रदेश सरकार अन्तर्गतका सबै मन्त्रालय तथा कार्यालयका प्रमुखहरुलाई निर्देशन दिने।

(च) कोभिड-19 रोगको रोकथाम, नियन्त्रण तथा उपचारको कार्यमा असहयोग गर्ने वा वाधा व्यवधान पुर्‍याउने व्यक्ति वा संस्थालाई संक्रामक रोग ऐन, २०२० बमोजिम तत्काल कारवाही गर्न सबै स्थानीय प्रशासनलाई निर्देशन दिने।

(छ) कोभिड-19 रोगको रोकथाम, नियन्त्रण तथा उपचारको सम्वन्धमा दैनिक सूचना प्रवाह गर्ने जिम्मेवारी प्रदेश स्वास्थ्य निर्देशनालयका निर्देशकलाई दिने।

(ज) कोभिड-19 रोगको रोकथाम, नियन्त्रण तथा उपचारको सम्वन्धमा सरकारी, गैर सरकारी, सामुदायिक तथा निजी क्षेत्रबाट सञ्‍चालित एम्वुलेन्सहरु चालक सहित जुनसुकै अवस्थामा प्रयोग गर्न सकिने गरी तयारी हालतमा राख्ने व्यवस्था मिलाउन र सोको प्रगति मुख्यमन्त्री तथा मन्त्रिपरिषद्को कार्यालयलाई जानकारी गराउन सम्वन्धित स्थानीय प्रशासनलाई निर्देशन दिने।

(झ) कोभिड-19 रोगको रोकथाम, नियन्त्रण तथा उपचारको सम्वन्धमा आशंकित व्यक्तिहरुको निगरानी तथा स्वास्थ्य परीक्षण गर्ने, क्वारेन्टाइन, आइशोलेशन तथा डेडिकेटेड अस्पतालको व्यवस्थापन गर्न तथा नियन्त्रण, रोकथाम तथा उपचारको कार्यलाई थप प्रभावकारी बनाउन सामाजिक विकास मन्त्रालयलाई निर्देशन दिने।

(ञ) विदेशबाट आई क्वारेन्टाइन तथा होम क्वारेन्टाइनमा आफूखुसी बस्दै आएका व्यक्तिहरुलाई आवश्यकता र प्राथमिकताका आधारमा अनिवार्य रुपमा स्वाब परीक्षण गर्ने व्यवस्था मिलाउन सामाजिक विकास मन्त्रालय अन्तर्गतका स्वास्थ्य संघसस्था, जिल्ला प्रशासन कार्यालय तथा सबै स्थानीयतहलाई निर्देशन दिने।

(ट) सरकारी निकाय वा निजी वा सामुदायिक क्षेत्रका वा विश्‍वविद्यालय वा अन्य शैक्षिक क्षेत्रका अस्पताल तथा स्वास्थ्य संस्थाहरुले आफूकहाँ आएका जुनसुकै विरामीलाई अनिवार्य रुपमा उपचारको व्यवस्था मिलाउन र कुनै पनि वाहनामा तत्काल उपचार नगरी विरामी फर्काउने जस्ता गैर जिम्मेवार कार्यमा रोक लगाउने व्यवस्था गर्न तथा त्यसरी तत्काल उपचारको व्यवस्था नमिलाएमा त्यस्तो अस्पताल वा संस्थाको प्रमुख तथा जिम्मेवार पदाधिकारीलाई संक्रमण रोग ऐन, २०२० लगायतका प्रचलित कानून अन्तर्गत आवश्यक कारवाही गर्न स्थानीय प्रशासनलाई निर्देशन दिने।

१९. मिति २०७६/१२/२४ को प्रदेश सरकार, मन्त्रिपरिषद को बैठकबाट देहाय बमोजिम निर्णय भएको:

(क) कोभिड-१९ रोगको रोकथाम, नियन्त्रण र उपचारमा सहयोग, समन्वय, सहजीकरण र अनुगमन गर्ने, औषधी उपकरण तथा स्वास्थ्य सामग्री लगायत आवश्यक वस्तु वा सेवाको आपूर्तिको व्यवस्थापन गर्ने, आवश्यक पर्ने जनशक्तिको व्यवस्थापन गर्ने, अस्पतालमा मापदण्ड अनुसारको Isolation र ICU को व्यवस्थापन गर्ने, मापदण्ड अनुसारको Quarantine को निर्माण तथा व्यवस्थापन गर्ने, COVID-19 Crisis Management Center Operation (CCMC-OPS) मा सूचना प्रवाह गर्ने समेतका कार्यहरु गर्नको लागि देहाय बमोजिमको प्रदेशस्तरीय Crisis Management Center गठन गर्ने :

(क) माननीय मुख्यमन्त्री, गण्डकी प्रदेश सरकार संयोजक

(ख) माननीय आर्थिक मामिला तथा योजना मन्त्री सदस्य

(ग) माननीय आन्तरिक मामिला तथा कानून मन्त्री सदस्य

(घ) माननीय सामाजिक विकास मन्त्री सदस्य

(ङ) प्रमुख, पोखरा महानगरपालिका सदस्य

(च) प्रमुख सचिव, गण्डकी प्रदेश सरकार सदस्य

(छ) पृतनापति, पश्चिम पृतना हेडक्वाटर (नेपाली सेना) सदस्य

(ज) प्रहरी नायव महानिरिक्षक, प्रदेश प्रहरी कार्यालय सदस्य

(झ) सशस्त्र प्रहरी नायव महानिरिक्षक, सशस्त्र प्रहरी बल, मुक्तिनाथ वाहिनी सदस्य

(ञ) अनुसन्धान निर्देशक, राष्ट्रिय अनुसन्धान, गण्डकी प्रदेश कार्यालय सदस्य

(ट) सचिव, आन्तरिक मामिला तथा कानून मन्त्रालय सदस्य सचिव

(ख) सम्पूर्ण सुरक्षा संयन्त्रको परिचालन तथा व्यवस्थापनको सामूहिक प्रयासमा कोरोना भाईरस संक्रमणको जोखिम न्यूनिकरण कार्यको लागि जिल्ला प्रशासन कार्यालय कास्की, स्याङ्गजा, तनहुँ, लमजुङ, गोरखा, नवलपरासी (वर्दघाट सुस्ता-पूर्व), पर्वत, बाग्लुङ्ग र म्याग्दी लाई प्रति कार्यालय पन्ध्र लाख रुपैयाका दरले तथा जिल्ला प्रशासन कार्यालय मनाङ्ग र मुस्ताङ्गलाई प्रति कार्यालय पाँच लाख रुपैयांका दरले जम्मा एक करोड पैचालीस लाख रुपैयां उपलब्ध गराईएको छ।

20. मिति 2076/12/27 गते सम्म यस प्रदेशको कोरोना भाइरस नियन्त्रण तथा उपचार कोषमा 1,37,87,208 (एक करोड सैतिस लाख हठहत्तार हजार दुई सय आठ) रुपैया रकम जम्मा भएको छ। उक्त कोषमा रकम जम्मा गरी कोरोना भाइरस नियन्त्रण तथा उपचारमा सहयोग प्रदान गर्नुहुने सबै संघसस्था तथा व्यक्तिहरुलाई धन्यवाद दिन चाहन्छौ।

21. मिति 2077/01/03 गते माननीय मुख्यमन्त्रीज्यूबाट गण्डकी प्रदेशका सबै जिल्लाका प्रमुख जिल्ला अधिकारीहरुसँग कोरोना भाइरस रोगको संक्रमण, रोकथाम, नियन्त्रण र उपचारको व्यवस्था सम्वन्धमा प्रत्यक्ष भिडीयो सम्वाद गरी जानकारी लिने तथा आवश्यक निर्देशन दिने कार्य सम्पन्न गरियो।